હે નાથ દેહના સંબંધી જનમાં


અન્ય સંસ્કરણ

હે નાથ દેહનાં સંબંધી જનમાં, મમતા થાઓ મા કોઈ કાળ રે;
  નાથ અહં ને મમતા થાઓ સંતમાં, જે તમને વહાલા દયાળ રે... ટેક

હે નાથ બ્રહ્મ સાથે એક ભાવને, પામી થઈ બ્રહ્મરૂપ રે;
  નાથ પરબ્રહ્મ એવા જે તમે તે સાથે, થાઓ પ્રીતિ અનૂપ રે...  ૧

હે નાથ દાસ તમારા દાસનો, મુજને રાખીને પાસ રે;
  નાથ દર્શન દેજો નિરંતર, મારે એટલી છે આશ રે...  ૨

હે નાથ પ્રાર્થના નિજ દાસની, સાંભળી ને સુજાણ રે;
  નાથ માંગ્યા મેં સર્વે ગુણ તેને, આપો જીવન પ્રાણ રે...  ૩

હે નાથ એ જ નિરંતર આપજો, બીજું દેશો મા કાંય રે;
  નાથ પ્રાર્થના પ્રેમાનંદની, ધરજો ઉર હરિરાય રે...  ૪

પ્રેમાનંદ સ્વામી
ભક્તિપદ